Gregorius IV was die 101ste pous van die Rooms-Katolieke Kerk. Pous Gregorius IV is in Rome gebore, die seun van Johannes. Op 20 September 827 volg hy Pous Valentinus op en regeer tot sy dood op 11 Januarie 844. Hy word opgevolg deur Pous Sergius II. Die naam ‘Gregorius’ beteken 'wagter'. Voor sy verkiesing was Gregorius kardinaal van die Sint Markus basiliek. Pous Gregorius IV het in Desember 827 na sy verkiesing die opperheerskappy van die Frankiese keiser Lodewyk die Vrome onomwonde erken. Die pouslike afhanklikheid van die keiser van die Heilige Romeinse Ryk het egter begin verbrokkel deur die stryery tussen Lodewyk se drie seuns uit sy eerste huwelik Lotarius I, Pepyn van Akwitanië en Lodewyk die Duitser. Toe die seuns teen hulle pa rebelleer het omdat hy 'n deel van hulle gebied aan sy vierde seun uit sy tweede huwelik (met die ambisieuse Judith van Beiere), Karel die Kale gegee het, het Gregorius Lotarius gesteun, in die hoop dat dit vrede sou bevorder, maar dit het die Frankiese biskoppe gepla. Gregorius het egter aangedring op die oppergesag van die opvolger van Petrus.